¡Ay! ¡quán fermosa vyene doñ' Endrina por la plaça!
¡Qué talle, qué donayre, qué alto cuello de garça!
¡Qué cabellos, qué boquilla, qué color, qué buenandança!
Con saetas d' amor fyere, quando los sus ojos alça.
Pero tal lugar non era para fablar en amores:
a mí luego me vinieron muchos miedos e tenblores,
los mis pies e las mis manos non eran de sí senores:
perdí seso, perdí fuerça, mudáronse mis colores.
Unas palabras tenía pensadas por le dezir;
el miedo de las conpañas me façen ál departir.
Apenas me conosçía nin sabía por do yr,
con mi voluntat mis dichos non se podían seguir.
Ffablar con muger en plaça es cosa muy descobierta:
a bezes mal atado el perro tras la puerta.
Bueno es jugar fermoso, echar alguna cobierta:
ado es lugar seguro, es bien fablar, cosa çierta.
—Señora, la mi sobrina, que en Toledo seya,
se vos encomienda mucho, mill saludes vos enbya,
sy ovies' lugar e tienpo, por quanto de vos oya,
deseavos mucho ver e conosçervos querría.
"Querían mis parientes cassarme esta saçón
con una donçella rrica, fija de don Pepión;
a todos dy por rrespuesta que la non quería, non;
¡d' aquella será mi cuerpo, que tiene mi coraçón!"
Abaxé más la palabra, díxel' qu' en juego fablava.
Porque tod' aquella gente de la plaça nos mirava;
desde vy que eran ydos, que ome y non fyncava,
començel' dezir mi quexa del amor, que m' afyncava.